РЕГЛАМЕНТ (ЕО) № 1299/2008 НА СЪВЕТА
от 9 декември 2008 г.
за определяне за риболовната 2009 година на ориентировъчните цени и общностните цени на производител за определени рибни продукти съгласно Регламент (ЕО) № 104/2000
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 18, параграф 3 и член 26, параграф 1 от него,
като взе предвид предложението на Комисията,
като има предвид, че:
(1)
Съгласно член 18, параграф 1 и член 26, параграф 1 от Регламент (ЕО) № 104/2000 за всяка риболовна година следва да бъдат определяни ориентировъчна цена и общностна цена на производител с цел фиксиране на ценови нива за интервенция на пазара по отношение на определени рибни продукти.
(2)
Член 18, параграф 1 от Регламент (ЕО) № 104/2000 изисква да се определи ориентировъчна цена за всеки от продуктите и групите продукти, посочени в приложения I и II към този регламент.
(3)
Въз основа на текущите налични данни относно цените на съответните продукти и критериите, посочени в член 18, параграф 2 от Регламент (ЕО) № 104/2000, ориентировъчните цени за риболовната 2009 година следва да се увеличат, запазят или намалят в зависимост от видовете.
(4)
Член 26, параграф 1 от Регламент (ЕО) № 104/2000 изисква да се определи общностна цена на производител за продуктите, изброени в приложение III към този регламент. Уместно е да се установи общностна цена на производител за един от тези продукти и да се изчисли общностната цена на производител за останалите с помощта на коефициентите на преобразуване, установени с Регламент (ЕО) № 802/2006 на Комисията от 30 май 2006 г. относно определяне коефициентите на преобразуване, прилагани към риби от рода Thunnus и Euthynnus (2).
(5)
Общностната цена на производител за риболовната 2009 година следва да се коригира въз основа на критериите, определени в член 18, параграф 2, първо и второ тире и в член 26, параграф 1 от Регламент (ЕО) № 104/2000.
(6)
Поради неотложния характер на въпроса е важно да бъде предоставено изключение от шестседмичния срок, посочен в параграф I, точка 3 от Протокола за ролята на националните парламенти в Европейския съюз, приложен към Договора за Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Ориентировъчните цени съгласно член 18, параграф 1 от Регламент (ЕО) № 104/2000 за риболовната година от 1 януари до 31 декември 2009 г. са посочени в приложение I към настоящия регламент.
Член 2
Общностните цени на производител на Общността съгласно член 26, параграф 1 от Регламент (ЕО) № 104/2000 за риболовната година от 1 януари до 31 декември 2009 г., са посочени в приложение II към настоящия регламент.
Член 3
Настоящият регламент влиза в сила на 1 януари 2009 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 декември 2008 година.